Opfordring til at fremsætte bemærkninger til udkastet til Kommissionens forordning om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter

(2003/C 265/03)

Interesserede parter kan fremsætte deres bemærkninger inden for en måned fra dagen for offentliggørelsen af nærværende udkast til forordning til følgende adresse: Europa-Kommissionen Generaldirektoratet for Fiskeri Kontor D.3

99, rue Joseph II

B - 1049 Bruxelles Fax (32-2) 29 51 942 E-post: fish-aidesdetat@cec.eu.int

Udkast til Kommissionens forordning om anvendelse af EF-traktatens artikel 87 og 88 på statsstøtte til små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 994/98 af 7. maj 1998 om anvendelse af artikel 92 og 93 i traktaten om oprettelse af Det Europæiske Fællesskab på visse former for horisontal statsstøtte(1), særlig artikel 1, stk. 1, litra a), nr. i),

efter at have offentliggjort et udkast til denne forordning,

efter høring af Det Rådgivende Udvalg for Statsstøtte, og

ud fra følgende betragtninger:

(1) Kommissionen kan ifølge forordning (EF) nr. 994/98 i overensstemmelse med traktatens artikel 87 erklære, at støtte til små og mellemstore virksomheder på visse betingelser er forenelig med fællesmarkedet og ikke omfattet af anmeldelsespligten i traktatens artikel 88, stk. 3.

(2) Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder(2) omfatter ikke aktiviteter i forbindelse med fremstilling, forarbejdning eller afsætning af de produkter, der er opført i traktatens bilag I.

(3) Kommissionen har anvendt traktatens artikel 87 og 88 på små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter i en lang række beslutninger og har desuden fremlagt sin politik, senest i retningslinjerne for gennemgang af statsstøtte til fiskeri og akvakultur(3) (i det følgende "Retningslinjerne for fiskeri"). På baggrund af Kommissionens store erfaring med disse artiklers anvendelse på små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter, og, for at sikre effektiv kontrol og forenkle administrationen uden samtidig af svække Kommissionens overvågning, vil det være hensigtsmæssigt, hvis Kommissionen også benytter de beføjelser, forordning (EF) nr. 994/98 har givet den, i forbindelse med små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter, for så vidt som traktatens artikel 89 er blevet erklæret anvendelig på disse produkter.

(4) I fiskerisektoren vurderer Kommissionen, om statsstøtte er forenelig med fællesmarkedet ud fra både konkurrencepolitikkens og den fælles fiskeripolitiks (FFP's) målsætninger.

(5) Denne forordning skal omfatte støtte til fiskerisektoren, som Kommissionen allerede i mange år har godkendt rutinemæssigt. Det er ikke nødvendigt, at Kommissionen i hvert enkelt tilfælde vurderer, om denne støtte er forenelig med fællesmarkedet, når blot den opfylder betingelserne for strukturfondene i forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet og er i overensstemmelse med ordningerne for Fællesskabets strukturbistand til fiskerisektoren, senest ændret ved forordning (EF) nr. 2369/2002(4), og en række andre betingelser.

(6) Denne forordning skal omfatte følgende former for støtte: støtte til salgsfremmende foranstaltninger og /eller reklame for fiskeriprodukter, støtte til producentgrupper, støtte til beskyttelse og udvikling af akvaressourcer, støtte til innovative foranstaltninger og teknisk bistand, støtte til fiskerihavneanlæg, støtte til ophugning af fiskefartøjer, støtte til bestemte socioøkonomiske foranstaltninger, støtte til investering i forarbejdning og/eller afsætning af fiskeriprodukter og støtte til akvakultur og ferskvandsfiskeri.

(7) Denne forordning er ikke til hindring for, at medlemsstaterne kan anmelde støtte til små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter. Kommissionen vil vurdere sådanne anmeldelser på grundlag af retningslinjerne for fiskeri og af denne forordning.

(8) Støtte, som medlemsstaterne ønsker at give fiskerisektoren, men som ikke omfattes af denne forordning eller af andre forordninger, der er vedtaget på grundlag af artikel 1 i forordning (EF) nr. 994/98, bør stadig være underkastet anmeldelseskravet i traktatens artikel 88, stk. 3. Denne støtte vil blive vurderet på grundlag af retningslinjerne for fiskeri. Det gælder især for støtte til fornyelse af fiskerflåden og til udrustning eller modernisering af fiskefartøjer, for støtte til finansiel kompensation for midlertidigt ophør med fiskerivirksomhed, for støtte til varig overflytning af fiskefartøjer til tredjelande, for indkomststøtte og driftsstøtte og for støtte til erstatning for skader, der skyldes naturkatastrofer eller usædvanlige foreteelser.

(9) Denne forordning fritager støtte, der opfylder alle dens krav, og alle støtteordninger, hvis den støtte, der kan tildeles på grundlag af dem, opfylder alle forordningens relevante krav. Støtteordninger og individuelle tilskud, som ikke omfattes af nogen støtteordning, bør indeholde en direkte henvisning til denne forordning.

(10) Af hensyn til sammenhængen med andre støtteforanstaltninger, der finansieres af Fællesskabet, bør støttegrænserne i denne forordning være de samme som dem, der fastsættes for den samme form for støtte i forordning (EF) nr. 2792/1999. For at statsstøtten i fiskerisektoren stadig kan være underkastet en overordnet styring, bør forordningen ikke gælde, hvis det samlede støttebeløb, som en medlemsstat årligt giver pr. støttekategori, ligger over et maksimalt beløb, som Kommissionen beregner for hver enkelt medlemsstat på grundlag af det samlede gennemsnitlige støttebeløb, der af samtlige medlemsstater lovligt er udbetalt inden for den samme kategori i årene 2001, 2002 og 2003, og ansættes for de enkelte medlemsstater i forhold til en vægtet anvendelse af de objektive kriterier: omsætning i fiskerisektoren, beskæftigelse i fiskerisektoren og Fællesskabets strukturfondes interventionsniveau. Denne begrænsning bør hverken gælde for støtte til endeligt ophør med fiskerivirksomhed ved ophugning af fiskefartøjer eller overflytning af dem til nul-profitformål uden for fiskerisektoren eller for bestemte socioøkonomiske foranstaltninger.

(11) Det er afgørende, at der ikke gives støtte i tilfælde, hvor Fællesskabets lovgivning, det vil navnlig sige den fælles fiskeripolitiks regler, ikke overholdes. En medlemsstat kan derfor kun tildele støtte i fiskerisektoren, hvis de finansierede foranstaltninger og deres virkninger er i overensstemmelse med Fællesskabets lovgivning. Inden der tildeles nogen støtte, bør medlemsstaterne sikre, at støttemodtagerne overholder FFP's regler.

(12) I overensstemmelse med Kommissionens normale praksis og for at sikre, at støtten er forholdsmæssigt rimelig og begrænset til det nødvendige beløb, bør grænserne normalt udtrykkes som støtteintensitet i forhold til en række støtteberettigede omkostninger, ikke som maksimale støttebeløb.

(13) For at opnå en passende ligevægt mellem begrænsning af konkurrenceforvridningerne i den støttede sektor og denne forordnings formål bør individuelle tilskud, der overstiger et fastsat maksimumsbeløb, ikke fritages, uanset om de tildeles på grundlag af en støtteordning, som er fritaget i henhold til forordningen.

(14) For at fjerne forskelle, der kan give anledning til konkurrenceforvridninger, og for at fremme samordningen mellem Fællesskabets initiativer for små og mellemstore virksomheder og de forskellige nationale initiativer bør definitionen på "små og mellemstore virksomheder" i denne forordning være den samme som i forordning (EF) nr. 70/2001.

(15) For at afgøre, om en støtte ifølge denne forordning er forenelig med fællesmarkedet, må der tages hensyn til støtteintensiteten og dermed til støttebeløbet udtrykt som subventionsækvivalent. Beregning af subventionsækvivalenten for støtte, der skal udbetales i flere rater, og for støtte i form af lån på lempelige vilkår kræver brug af de almindelige markedsrentesatser på støttetidspunktet. For at opnå en ensartet, gennemsigtig og ukompliceret anvendelse af statsstøttereglerne bør markedsrentesatserne i denne forordning være referencesatserne, forudsat lånet ved lån på lempelige vilkår bygger på normal sikkerhed og ikke indebærer unormal risiko. Referencesatserne fastsættes regelmæssigt af Kommissionen på grundlag af objektive kriterier og offentliggøres i Den Europæiske Unions Tidende og på internettet.

(16) Under henvisning til traktatens artikel 87, stk. 3, litra c), bør støtten sædvanligvis ikke udelukkende resultere i en varig eller midlertidig formindskelse af driftsomkostninger, som modtageren normalt skulle have afholdt selv, og den skal stå i et rimeligt forhold til de ulemper, der skal overvindes for at sikre socioøkonomiske fordele, der anses for at være i Fællesskabets interesse. Statsstøtteforanstaltninger, som blot går ud på at forbedre producenternes økonomiske situation, men ikke bidrager til sektorens udvikling, ikke mindst støtte, der udelukkende tildeles på grundlag af pris, mængde, produktionsenhed eller produktionsmiddel, betragtes som driftsstøtte og er derfor uforenelige med fællesmarkedet. Desuden vil en sådan støtte kunne gribe ind i de fælles markedsordninger. Det er derfor hensigtsmæssigt at begrænse denne forordnings anvendelsesområde til investeringsstøtte og støtte til bestemte socioøkonomiske foranstaltninger.

(17) For at sikre, at støtten er nødvendig og fremmer udviklingen af bestemte aktiviteter, bør denne forordning ikke fritage støtte til aktiviteter, som modtageren også ville iværksætte på almindelige markedsvilkår. Ingen støtte bør gives til aktiviteter, der allerede er blevet iværksat.

(18) Denne forordning bør ikke fritage støtte, der sammenlægges med anden statsstøtte, det gælder også støtte fra nationale, regionale eller lokale myndigheder, eller med offentlig støtte på grundlag af forordning (EF) nr. 2792/1999 eller bistand fra Fællesskabet til de samme støtteberettigede omkostninger, hvis denne sammenlægning overskrider den samme forordnings fastsatte grænser.

(19) For at sikre gennemsigtighed og effektiv overvågning i overensstemmelse med artikel 3 i forordning (EF) nr. 994/98 vil det være hensigtsmæssigt at indføre en standardform for, hvordan medlemsstaterne skal give Kommissionen kortfattede oplysninger til offentliggørelse i Den Europæiske Unions Tidende, når de indfører en støtteordning i henhold til denne forordning eller tildeler individuel støtte uden for en sådan ordning. Af samme grund er det hensigtsmæssigt at indføre regler for medlemsstaternes bogføring af støtte, der er fritaget i henhold til denne forordning. Med hensyn til den årlige rapport, som medlemsstaterne skal forelægge for Kommissionen, er det hensigtsmæssigt, at Kommissionen opstiller særlige krav til den. Da den nødvendige teknologi er alment tilgængelig, bør de kortfattede oplysninger og den årlige rapport forelægges i elektronisk form.

(20) Hvis en medlemsstat ikke opfylder rapporteringsforpligtelserne i denne forordning, kan det blive umuligt for Kommissionen at udføre sin overvågningsopgave i henhold til traktatens artikel 88, stk. 1, ikke mindst at vurdere, om den samlede økonomiske virkning af støtte, som er fritaget i henhold til denne forordning, kan påvirke handelsbetingelserne negativt i et omfang, som strider mod den fælles interesse. Det er især nødvendigt at vurdere statsstøttens samlede virkning, når den samme modtager kan få støtte fra flere kilder. Kommissionen må derfor kunne sætte denne forordning ud af kraft for den pågældende medlemsstats vedkommende eller for en del af den. Af hensyn til retssikkerheden bør støtte, som allerede er tildelt på grundlag af denne forordning, fortsat være fritaget. Når rapporteringsforpligtelserne er helt opfyldt, bør forordningen igen sættes i kraft for den pågældende medlemsstats vedkommende.

(21) På baggrund af Kommissionens erfaringer på dette område, ikke mindst den hyppighed, hvormed statsstøttepolitikken normalt kræver ændring, er det hensigtsmæssigt at begrænse forordningens anvendelsesperiode. Hvis forordningen udløber uden at blive videreført, vil støtteordninger, der allerede er fritaget i henhold til den, fortsat være fritaget i seks måneder.

(22) Det vil være hensigtsmæssigt at fastsætte overgangsordninger for anmeldelser, indtil denne forordning træder i kraft, og for statsstøtte, som er blevet tildelt inden dens ikrafttrædelse, hvis anmeldelsen ikke er sket i strid med forpligtelserne i traktatens artikel 88, stk. 3.

UDSTEDT FØLGENDE FORORDNING:

KAPITEL 1

ANVENDELSESOMRÅDE, DEFINITIONER OG BETINGELSER

Artikel 1

Anvendelsesområde

1. Denne forordning gælder for støtte til små og mellemstore virksomheder, der beskæftiger sig med fremstilling, forarbejdning og afsætning af fiskeriprodukter.

2. Denne forordning gælder ikke for:

a) støtte til eksportrelaterede aktiviteter, dvs. støtte direkte knyttet til de eksporterede mængder, til oprettelse og drift af distributionsnet eller til andre løbende udgifter i forbindelse med eksportvirksomhed

b) støtte, som betinges af, at der benyttes indenlandske produkter frem for importerede.

3. Denne forordning gælder ikke for støtte til individuelle projekter, hvis støtteberettigede udgifter ligger over 2 mio. EUR, eller hvortil støttebeløbet er over 1 mio. EUR pr. modtager pr. år.

4. Denne forordning gælder ikke for støtte, der tilhører en af kategorierne i kapitel 2, hvis tildeling af denne støtte betyder en sådan forøgelse af det samlede statsstøttebeløb, den pågældende medlemsstat har tildelt denne kategori i løbet af et kalenderår, at det overskrider et maksimalt beløb. Dette maksimale beløb beregnes af Kommissionen for hver enkelt medlemsstat på grundlag af det samlede gennemsnitlige støttebeløb, samtlige medlemsstater lovligt har tildelt samme kategori i årene 2001, 2002 og 2003, og ansættes for de enkelte medlemsstater i forhold til en vægtet anvendelse af følgende objektive kriterier:

- omsætningen i fiskerisektoren [...] %

- beskæftigelsen i fiskerisektoren [...] %

- fællesskabets strukturfondes interventionsniveau [...] %.

Denne regel gælder ikke for støtte, som tildeles i henhold til denne forordnings artikel 10 og 12.

Artikel 2

Definitioner

I denne forordning forstås ved:

1) "støtte": enhver foranstaltning, som opfylder samtlige kriterier i traktatens artikel 87, stk. 1

2) "fiskeriprodukt": både fangstprodukter fra hav- og ferskvand og akvakulturprodukterne i artikel 1 i forordning (EF) nr. 104/2000(5)

3) "forarbejdning og afsætning": alle aktiviteter i forbindelse med håndtering, behandling, produktion og distribution, som ligger mellem landings- eller indhøstningstidspunktet og det endelige produktstadium

4) "små og mellemstore virksomheder" ("SMV"): virksomheder, som svarer til definitionen i bilag I i forordning (EF) nr. 70/2001.

Artikel 3

Betingelserne for fritagelse

1. Individuel støtte, som ikke indgår i nogen støtteordning, men opfylder alle denne forordnings betingelser, er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat den direkte henviser til denne forordning ved at nævne dens titel og reference for offentliggørelse i Den Europæiske Unions Tidende, jf. dog artikel 16.

2. Støtteordninger, som opfylder alle denne forordnings betingelser, er forenelige med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) enhver støtte, som kan tildeles i henhold til denne ordning, opfylder alle denne forordnings betingelser

b) ordningen henviser direkte til denne forordning ved at nævne dens titel og reference for offentliggørelse i Den Europæiske Unions Tidende, jf. dog artikel 16.

3. Støtte, som tildeles efter de ordninger, der nævnes i stk. 2, er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat den tildelte støtte direkte opfylder alle denne forordnings betingelser.

4. Inden medlemsstaterne tildeler støtte efter denne forordning, skal de kontrollere,

a) om de finansierede foranstaltninger og virkningerne af dem er i overensstemmelse med Fællesskabets lovgivning

b) om støttemodtagerne overholder den fælles fiskeripolitiks regler.

KAPITEL 2

STØTTEKATEGORIER

Artikel 4

Støtte til producentgrupper

Støtte til oprettelse og drift af producentgrupper eller producentsammenslutninger er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 15 i forordning (EF) nr. 2792/1999, og

b) støttebeløbet udtrykt i subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 for den pågældende støtte.

Artikel 5

Støtte til investering i beskyttelse af akvaressourcer og udvikling af dem

Støtte til investering i akvaressourcer og udvikling af dem er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 13 i forordning (EF) nr. 2792/1999, og i punkt 2 og 2.1 i bilag III til forordningen, og

b) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 for den pågældende støtte.

Artikel 6

Støtte til innovative foranstaltninger og teknisk bistand

1. Støtte til investering i innovative foranstaltninger og teknisk bistand er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 17 i forordning (EF) nr. 2792/1999, og

b) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 for den pågældende støtte.

2. Støtte til innovative foranstaltninger og teknisk bistand omfattes ikke af stk. 1, hvis det drejer sig om støttemodtagerens normale driftsudgifter.

Artikel 7

Støtte til investering i salgsfremmende foranstaltninger og reklame for fiskeriprodukter

Støtte til investering i salgsfremmende foranstaltninger og reklame for fiskeriprodukter er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten gælder en hel sektor, produkttype eller produktgruppe og ikke fremhjælper en eller flere bestemte virksomheders produkter

b) støtten opfylder betingelserne i artikel 14 i forordning (EF) nr. 2792/1999, og i punkt 3 i bilag III til forordningen, og

c) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i forordningens bilag IV for den pågældende støtte.

Artikel 8

Støtte til investering i forarbejdning og afsætning

Støtte til investering i forarbejdning og afsætning af fiskeriprodukter er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 3 i forordning (EF) nr. 2792/1999, og i punkt 2 og 2.4 i bilag III til forordningen, og

b) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 for den pågældende støtte.

Artikel 9

Støtte til investering i fiskerihavneanlæg

Støtte til fiskerihavneanlæg til hjælp for landingsaktiviteter og levering af forsyninger til fiskerfartøjer anses for forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 13 i forordning (EF) nr. 2792/1999, og i punkt 2 og 2.3 i bilag III til forordningen, og

b) støttebeløbet udtrykt som subventionsækvivalent ikke overskrider den sats, som er fastsat for samlet støtte fra medlemsstaterne og Fællesskabet i bilag IV til forordning (EF) nr. 2792/1999 for den pågældende støtte.

Artikel 10

Støtte til endeligt ophør med fiskerivirksomhed ved ophugning af fiskerfartøjer eller overflytning af dem til nul-profit formål uden for fiskerisektoren

Støtte til ophugning af fiskerfartøjer og til varig overflytning af dem til nul-profit formål uden for fiskerisektoren er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 7 i forordning (EF) nr. 2792/1999, og i punkt 1.1 i bilag III til den, og

b) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 eller i forordning (EF) nr. 2370/2002 for den pågældende støtte.

Artikel 11

Støtte til investering i akvakultur- og ferskvandsfiskerisektoren

Støtte til investering i akvakultur- og ferskvandsfiskerisektoren er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat

a) støtten opfylder betingelserne i artikel 13, i forordning (EF) nr. 2792/1999, og i punkt 2 og 2.2 i bilag III til forordningen, og

b) støttebeløbet udtrykt som subventionsækvivalent ikke overskrider den sats for samlet støtte fra medlemsstaterne og Fællesskabet, som er fastsat i bilag IV til forordning (EF) nr. 2792/1999 for den pågældende støtte.

Artikel 12

Socioøkonomiske foranstaltninger

Støtte til førtidspensionering og individuelle, faste præmiebeløb i overensstemmelse med bestemmelserne i artikel 12, stk. 1 og 2, artikel 12, stk. 3, litra a)-c), og artikel 12, stk. 4, litra a)-e), i forordning (EF) nr. 2792/1999 og i bilag III til forordningen er forenelig med fællesmarkedet i den betydning, der anvendes i traktatens artikel 87, stk. 3, litra c), og fritages for anmeldelseskravet i traktatens artikel 88, stk. 3, forudsat støttebeløbet som subventionsækvivalent ikke overstiger den sats for samlet støtte fra medlemsstaterne og Fællesskabet, som er fastsat i forordningens bilag IV for den pågældende støtte

KAPITEL 3

ALMINDELIGE OG AFSLUTTENDE BESTEMMELSER

Artikel 13

Forpligtelser inden støttetildelingen

1. For at kunne opnå fritagelse efter denne forordning må støtte, der omfattes af en støtteordning, kun gives til udførelse af aktiviteter eller tjenesteydelser, når støtteordningen er blevet indført og offentliggjort i overensstemmelse med denne forordning.

Hvis støtteordningen indebærer automatisk ret til at modtage støtten uden yderligere formaliteter på administrativt plan, må selve støtten først tildeles, når støtteordningen er indført og offentliggjort i overensstemmelse med denne forordning.

Hvis støtteordningen kræver ansøgning til den pågældende kompetente myndighed, kan selve støtten først tildeles, når følgende betingelser er blevet opfyldt:

a) støtteordningen skal være indført og offentliggjort i overensstemmelse med denne forordning

b) støtteansøgning skal være korrekt indgivet til den pågældende kompetente myndighed

c) ansøgningen skal være accepteret af den pågældende kompetente myndighed, således at denne myndighed forpligtes til at udbetale støttebeløbet og klart angive det; den kompetente myndighed kan kun give sin accept, hvis de afsatte midler til støtten eller støtteordningen ikke er opbrugt.

2. For at kunne opnå fritagelse efter denne forordning må individuel støtte, som ikke omfattes af nogen støtteordning, kun gives til udførelse af aktiviteter eller tjenesteydelser, når kriterierne i stk. 1, 3. afsnit, litra b) og c), er blevet opfyldt.

Artikel 14

Sammenlægning

Støtte, som fritages efter denne forordning, kan ikke sammenlægges med anden statsstøtte i den betydning, der anvendes i traktatens artikel 87, stk. 1, til dækning af de samme støtteberettigede omkostninger, hvis sammenlægningen fører til en støtteintensitet eller et støttebeløb, der ligger over det maksimum, som er fastsat i denne forordning.

Artikel 15

Gennemsigtighed og overvågning

1. Når medlemsstaterne iværksætter en støtteordning eller tildeler en individuel støtte, som ikke omfattes af nogen støtteordning, og begge dele er fritaget ifølge denne forordning, sender de inden 20 arbejdsdage Kommissionen kortfattede oplysninger om denne støtteordning eller denne individuelle støtte i overensstemmelse med bilag I med henblik på deres offentliggørelse i Den Europæiske Unions Tidende. De skal være i elektronisk form.

2. Medlemsstaterne foretager detaljeret bogføring af støtteordninger, som er fritaget ifølge denne forordning, individuel støtte, der tildeles efter disse ordninger, og individuel støtte, som er fritaget efter denne forordning, men ikke omfattes af nogen støtteordning. Bogføringen skal omfatte alle oplysninger, som er nødvendige for at konstatere, at denne forordnings betingelser for fritagelse er blevet opfyldt, heriblandt oplysninger om virksomhedens status som SMV. Medlemsstaterne opbevarer bøgerne over individuel støtte i 10 år efter tildelingstidspunktet, og når det gælder støtteordninger, i 10 år efter det tidspunkt, hvor den sidste individuelle støtte blev tildelt efter den pågældende ordning. På skriftlig anmodning giver den pågældende medlemsstat inden 20 arbejdsdage eller et længere tidsrum, som fremgår af anmodningen, Kommissionen alle oplysninger, denne anser for nødvendige for at kunne afgøre, om denne forordnings betingelser er blevet opfyldt.

3. Medlemsstaterne benytter en overvågningsordning, som gør det muligt at beregne det samlede støttebeløb, der tilgår støttemodtageren, når der tildeles støtte, som er fritaget efter denne forordning, herunder støtte, der udbetales på forskellige nationale planer, og eventuel bistand til modtageren fra Fællesskabet.

4. Medlemsstaterne udarbejder i elektronisk form en rapport om denne forordnings anvendelse for hvert hele kalenderår eller hver del af det, hvori den har været gældende, således som angivet i bilag II. Denne rapport skal indgå i den årsrapport, medlemsstaterne skal forelægge ifølge artikel 21, stk. 1, i Rådets forordning (EF) nr. 659/1999(6), og indsendes inden 30. marts året efter det kalenderår, rapporten omfatter. De enkelte medlemsstater skal således forelægge en samlet rapport, som omfatter al støtte, der uddeles på samtlige administrative og lovgivningsmæssige planer i de enkelte medlemsstater. Det skal være i elektronisk form.

5. Når en støtteordning træder i kraft, eller en individuel støtte tildeles uden at være omfattet af en støtteordning, som er fritaget i henhold til denne forordning, offentliggør medlemsstaten støtteordningens fulde tekst eller de kriterier og betingelser, hvorefter den individuelle støtte tildeles, på internettet. Netstedets adresse meddeles Kommissionen sammen med de kortfattede oplysninger om støtten, som forlanges i stk. 1. Den skal desuden oplyses i den årsrapport, som forelægges i henhold til stk. 4.

Artikel 16

Midlertidig udafkraftsættelse

1. Hvis en medlemsstat ikke giver alle de oplysninger, der forlanges i den årsrapport, som omtales i artikel 15, stk. 4, inden det fastsatte tidspunkt i dette stykke, eller oplysningerne ikke gælder alle medlemsstatens geografiske områder, kan Kommissionen, afhængigt af den pågældende medlemsstats undladelser, sætte denne forordning eller dele af den midlertidigt ud af kraft for denne medlemsstats vedkommende ved hjælp af en beslutning rettet til den. Inden en sådan beslutning vedtages, skal Kommissionen give medlemsstaten mulighed for at udtale sig.

Hvis oplysningerne i årsrapporten kun er ufuldstændige med hensyn til et eller flere geografiske områder i medlemsstaten, gælder den midlertidige udafkraftsættelse kun for dette eller disse områder.

Beslutningen offentliggøres i Den Europæiske Unions Tidende. Den angiver det tidspunkt, hvorfra forordningen midlertidigt sættes ud af kraft. Dette tidspunkt kan tidligst være 90 kalenderdage efter beslutningens offentliggørelse.

2. Denne forordning kan under ingen omstændigheder sættes ud af kraft for:

a) individuel støtte, hvis beslutningen om at tildele støtten er blevet meddelt modtageren før det tidspunkt, som angives i Kommissionens beslutning om at sætte forordningen midlertidigt ud af kraft

b) individuel støtte, der tildeles efter en ordning, som er fritaget i henhold til denne forordning og er blevet vedtaget før det tidspunkt, hvor Kommissionens beslutning om at sætte forordningen midlertidigt ud af kraft, blev offentliggjort, selv om den individuelle støtte er blevet udbetalt efter det tidspunkt, som angives i Kommissionens beslutning.

3. Hvis medlemsstaten derpå opfylder rapporteringsforpligtelserne i artikel 15, stk. 4, ophæver Kommissionen straks forordningens midlertidige udafkraftsættelse ved at rette en beslutning til den pågældende medlemsstat og offentliggøre den i Den Europæiske Unions Tidende.

Hvis medlemsstaten opfylder forpligtelserne for de bestemte geografiske områder, som udafkraftsættelsen tog sigte på, ophæves den straks for disse geografiske områders vedkommende.

Kommissionens beslutning om ophævelse af forordningens midlertidige udafkraftsættelse gælder fra dagen efter sin offentliggørelse i Den Europæiske Unions Tidende.

Hvis Kommissionen finder, at de oplysninger, en medlemsstat har givet som svar på en beslutning i henhold til stk. 1, ikke opfylder rapporteringsforpligtelserne i artikel 15, stk. 4, for hele dens territorium eller dele af det, underretter den medlemsstaten herom inden 20 arbejdsdage efter oplysningernes modtagelse ved hjælp af en beslutning, hvori den angiver, hvilke oplysninger der stadig mangler.

Artikel 17

Ikrafttrædelse og anvendelse

1. Denne forordning træder i kraft på tyvendedagen efter sin offentliggørelse i Den Europæiske Unions Tidende.

Den anvendes indtil den 31. december 2006.

2. Henvisninger i denne forordning til Fællesskabets lovgivning eller Kommissionens retningslinjer skal forstås som samtidige henvisninger til eventuelle ændringer af disse akter, der foretages efter forordningens ikrafttrædelse.

3. Anmeldelser, som ikke er færdigbehandlet på denne forordnings ikrafttrædelsestidspunkt, vurderes efter dens bestemmelser. Hvis forordningens betingelser ikke er opfyldt, undersøger Kommissionen disse ufærdige anmeldelser efter Fællesskabets retningslinjer for statsstøtte i fiskerisektoren.

Individuel støtte og støtteordninger, som iværksættes før denne forordnings ikrafttrædelsestidspunkt, og støtte, som tildeles efter disse ordninger uden Kommissionens tilladelse og i strid med anmeldelseskravet i traktatens artikel 88, stk. 3, er forenelige med Fællesmarkedet i den betydning, der anvendes i traktatens artikel 87, stk. 3, litra c), og fritages, hvis de opfylder alle betingelserne i denne forordnings artikel 3, på nær kravet i dens stk. 1 og stk. 2, litra b), om en direkte henvisning til forordningen. Enhver støtte, der ikke opfylder disse betingelser, vurderes af Kommissionen efter de relevante bestemmelser, retningslinjer, meddelelser og anvisninger.

4. Støtteordninger, som fritages efter denne forordning, forbliver fritaget i en tilpasningsperiode på 6 måneder efter det i stk. 1, andet afsnit, angivne tidspunkt.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles ...

På Kommissionens vegne

...

Medlem af Kommissionen

(1) EFT L 142 af 14.5.1998, s. 1.

(2) EFT L 10 af 13.1.2001, s. 33.

(3) EFT C 19 af 20.1.2001. Skal afløses af nye retningslinjer (jf. forslag vedtaget af Kommissionen den ...).

(4) EFT L 358 af 31.12.2002, s. 49.

(5) EFT L 17 af 21.1.2000, s. 22.

(6) EFT L 83 af 27.3.1999, s. 1.

BILAG I

>PIC FILE= "C_2003265DA.002502.TIF">

BILAG II

>PIC FILE= "C_2003265DA.002602.TIF">